ΓΡΑΠΤΗ ΕΡΩΤΗΣΗ E-2133/98

υποβολή: Reino Paasilinna (PSE) προς την Επιτροπή

(10 Ιουλίου 1998)

Θέμα: Ευρωπαïκές διατάξεις στον τομέα της ψυχολογίας και ψυχοθεραπείας

Οι εθνικές νομοθεσίες των ευρωπαϊκών κρατών όσον αφορά τον τομέα της ψυχολογίας και της ψυχοθεραπείας έχουν αναπτυχθεί με ιδιαίτερα γοργό ρυθμό κατά τη διάρκεια της δεκαετίας του '90. Ολοένα και περισσότερες χώρες θεσπίζουν διατάξεις σε ό,τι αφορά την άσκηση του επαγγέλματος και την χρήση του τίτλου του ψυχολόγου και του ψυχοθεραπευτού. Η θέσπιση διατάξεων και ελέγχων θεωρήθηκε απαραίτητη προκειμένου να διασφαλισθεί, αφενός, νομική προστασία για τους πελάτες και, αφετέρου, η ποιότητα των παρεχομένων υπηρεσιών. Οι ψυχολόγοι και οι ψυχοθεραπευτές οφείλουν να ασκούν το επάγγελμά τους με εχεμύθεια δεδομένου ότι συχνά οι πελάτες τους τους αποκαλύπτουν προσωπικά προβλήματα που τους απασχολούν και λεπτομέρειες σχετικά με την κατάσταση της υγείας τους.

Η Ευρωπαϊκή Ομοσπονδία των Ενώσεων Επαγγελματιών Ψυχολόγων (EFPPA) δρομολογεί κατά το τρέχον έτος (1998) έρευνα σχετικά με τις δυνατότητες που υπάρχουν για θέσπιση και ανάπτυξη ενός επαρκώς υψηλού επιπέδου ευρωπαϊκού διπλώματος για τους ψυχολόγους. Στα μέλη της EFPPA συγκαταλέγονται σήμερα οι εθνικές ενώσεις ψυχολόγων 33 ευρωπαϊκών χωρών.

Η αρμόδια για θέματα εσωτερικής αγοράς ΓΔ ΧV της Ευρωπαϊκής Επιτροπής έχει διενεργήσει, και αυτή, έρευνα σχετικά με την θέση των ψυχολόγων και των ψυχοθεραπευτών στην Ευρώπη. Τα αποτελέσματα της έρευνας αυτής έχουν δημοσιοποιηθεί στην έκθεση XV/Ε/9926/95 - ΕΝ.

Στους επαγγελματικούς κύκλους του τομέα κυκλοφορούν φήμες και πληροφορίες σχετικά με τις προθέσεις της Ευρωπαϊκής Ένωσης να προβεί σε ρυθμίσεις π.χ. στον τομέα της ψυχοθεραπείας. Εάν αυτό αληθεύει, πρέπει να διασφαλισθεί ότι το σχετικό προπαρασκευαστικό έργο θα πραγματοποιηθεί με διαφάνεια σε συνεργασία τόσο με τις αρμόδιες για κοινωνικά θέματα και θέματα υγείας εθνικές αρχές όσο και με την EFPPA.

Προκειμένου να καταστεί αποτελεσματικότερη εξυπηρετηθεί η λήψη αποφάσεων σε εθνικό επίπεδο και για να διευκολυνθεί η λειτουργία των ενώσεων ψυχολόγων σε ολόκληρη την Ευρώπη, η Ευρωπαϊκή Επιτροπή οφείλει να μας ενημερώσει εάν έχει δρομολογήσει έρευνα ή εάν προτίθεται να προβεί σε ρυθμίσεις στον τομέα της ψυχολογίας και ψυχοθεραπείας.

Απάντηση του κ. Monti εξ ονόματος της Επιτροπής

(2 Οκτωβρίου 1998)

Η Επιτροπή πληροφορεί το Αξιότιμο Μέλος του Κοινοβουλίου ότι δεν προτίθεται να υποβάλει πρόταση ρύθμισης όσον αφορά τα επαγγέλματα του ψυχολόγου ή του ψυχοθεραπευτή και ότι δεν διεξάγεται προκατασκευαστική εργασία ή μελέτη σχετικά με το θέμα αυτό στο πλαίσιο της Επιτροπής.

Σύμφωνα με την προσέγγιση της οδηγίας 89/48/ΕΟΚ του Συμβουλίου της 21ης Δεκεμβρίου 1998 σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών(1) και την οδηγία 92/51/ΕΟΚ του Συμβουλίου της 19ης Ιουνίου 1992, σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, η οποία συμπληρώνει την οδηγία 89/48/ΕΟΚ(2), κάθε κράτος μέλος είναι ελεύθερο να θεσπίζει (ή όχι) ειδικές ρυθμίσεις για τη νομοθετική κατοχύρωση ενός συγκεκριμένου επαγγέλματος, όπως επίσης να αποφασίζει για το επίπεδο και το περιεχόμενο της απαιτούμενης εκπαίδευσης για την άσκηση του επαγγέλματος αυτού. Οι εν λόγω οδηγίες αποβλέπουν στη δημιουργία ενός νομικού πλαισίου που θα επιτρέπει την ελεύθερη κυκλοφορία των ασκούντων νομοθετικά κατοχυρωμένα επαγγέλματα στο πλαίσιο του ευρωπαϊκού οικονομικού χώρου και της εσωτερικής αγοράς και εφαρμόζονται, βεβαίως, στα επαγγέλματα του ψυχολόγου και του ψυχοθεραπευτή όταν τα επαγγέλματα αυτά είναι νομοθετικά κατοχυρωμένα στο κράτος μέλος υποδοχής. Μετά την έκδοση των οδηγιών που αναφέρθηκαν πιο πάνω, η Επιτροπή υιοθέτησε μια εξαιρετικά περιοριστική προσέγγιση όσον αφορά τη δυνατότητα θέσπισης νέων ειδικών ρυθμίσεων για ένα επάγγελμα. Σχετικά με το θέμα αυτό, η Επιτροπή επιθυμεί να παραπέμψει το Αξιότιμο Μέλος του Κοινοβουλίου στην απάντηση που έδωσε στη γραπτή ερώτηση Ε-4094/93 των κ.κ. Chiabrando και Pisoni(3). Όσον αφορά το σχέδιο ευρωπαϊκού διπλώματος ψυχολόγου, το οποίο αποτελεί επί του παρόντος αντικείμενο εξέτασης από την Ευρωπαϊκή Ομοσπονδία των Ενώσεων Επαγγελματιών Ψυχολόγων (ΕFPPA), η Επιτροπή πιστεύει, όπως έχει δηλώσει επανειλημμένα, ότι η ανάληψη πρωτοβουλιών του είδους αυτού από ευρωπαϊκές επαγγελματικές ενώσεις μπορεί να διαδραματίσει σημαντικό ρόλο στην εφαρμογή από τα κράτη μέλη των οδηγιών "γενικό σύστημα". Σχετικά με το θέμα αυτό η Επιτροπή επιθυμεί να παραπέμψει το Αξιότιμο Μέλος του Κοινοβουλίου στις απαντήσεις στη γραπτή ερώτηση Ε-3429/93 του κ. Rovsing(4) και, ιδίως, στη γραπτή ερώτηση Ε-1786/97 της κ. Oddy(5) στην οποία περιγράφεται η έκταση και το νόημα που αποδίδει η Επιτροπή στις πρωτοβουλίες αυτές, γνωστότερες με τον όρο "κοινές πλατφόρμες".

Εξάλλου, η Επιτροπή επιθυμεί να διευκρινίσει ότι το έγγραφο 15/Ε/9926/95, το οποίο αναφέρεται στην ερώτηση του Αξιότιμου Μέλους του Κοινοβουλίου, δεν αποτελεί μελέτη αλλά απλή συλλογή των απαντήσεων των κρατών μελών σε ερωτηματολόγιο της Επιτροπής σχετικά με την κατάσταση των επαγγελμάτων του ψυχολόγου και του ψυχοθεραπευτή στην Κοινότητα. Το ερωτηματολόγιο αυτό απευθύνθηκε στην ομάδα συντονιστών η οποία επικουρεί την Επιτροπή στη διαχείριση των οδηγιών "γενικό σύστημα" και οι στόχοι του είναι καθαρά ενημερωτικοί.

(1) ΕΕ L 19 της 24.1.1989.

(2) ΕΕ L 209 της 24.7.1992.

(3) ΕΕ C 332 της 28.11.1994.

(4) ΕΕ C 268 της 26.9.1994.

(5) ΕΕ C 21 της 22.1.1998.